
РЕПУБЛИКА БЪЛГАРИЯ
Министър на земеделието и храните


ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
от д-р Георги Тахов – министър на земеделието и храните

Относно: Проект на Постановление на Министерския съвет за приемане на Наредба за изискванията към плодовите конфитюри, желета, мармалади, желе-мармалади и подсладено пюре от кестени


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за изискванията към плодовите конфитюри, желета, мармалади, желе-мармалади и подсладено пюре от кестени.

Причини, които налагат приемането на акта
Съгласно чл. 5 от Закона за храните (обн., ДВ, бр. 52 от 2020 г., посл. изм. ДВ, бр. 41 от 2024 г.) специфичните изисквания към групи и подгрупи храни или определена храна от групи или подгрупи храни, тяхното производство, преработка и/или дистрибуция се определят с наредби на Министерския съвет.
Съществуващата Наредба за изискванията към плодовите конфитюри, желета, мармалади, желе-мармалади и подсладено пюре от кестени е приета с Постановление № 45 на Министерския съвет от 2003 г. (обн., ДВ, бр. 19 от 2003 г.), на основание чл. 4 от отменения през 2020 г. Закон за храните от 1999 г. Наредбата въвежда Директива 2001/113/ЕО на Съвета от 20 декември 2001 година относно плодови конфитюри, желета и мармалади и подсладено пюре от кестени, предназначени за консумация от човека (Директива 2001/113/ЕО).
На 24 май 2024 г. в Официалния вестник на Европейския съюз беше публикувана Директива (ЕС) 2024/1438 на Европейския парламент и на Съвета от 14 май 2024 г. за изменение на Директива 2001/110/ЕО на Съвета относно меда, Директива 2001/112/ЕО на Съвета относно соковете от плодове и някои сходни продукти, предназначени за консумация от човека, Директива 2001/113/ЕО и Директива 2001/114/ЕО на Съвета относно определени частично или напълно дехидратирани консервирани млека, предназначени за консумация от човека (Директива за закуските).
Директивата за закуските влезе в сила на двадесетия ден след деня на публикуването ѝ в Официален вестник на Европейския съюз. Държавите членки следва да приемат и публикуват най-късно до 14 декември 2025 г. законовите, подзаконовите и административните разпоредби, необходими за да се съобразят с директивата.
Във връзка с гореизложеното е необходимо Наредбата за изискванията към плодовите конфитюри, желета, мармалади, желе-мармалади и подсладено пюре от кестени, приета с Постановление № 45 на Министерския съвет от 2003 г., да бъде актуализирана в съответствие с настъпилите промени в националното и европейското законодателство, и преиздадена на основание сега действащия Закон за храните.
С Наредбата за изискванията към плодовите конфитюри, желета, мармалади, желе-мармалади и подсладено пюре от кестени се определят изискванията към наименованията, състава, характеристиките, етикетирането и производството на плодовите конфитюри, желета, мармалади, желе-мармалади и подсладено пюре от кестени, предназначени за консумация от човека. Изискванията няма да се прилагат за продукти, предназначени за влагане при производството на фини печива, сладкарски изделия, бисквити и други.
В наредбата се регламентират наименованията „конфитюр“, „конфитюр екстра качество“, „желе“, „мармалад от цитрусови плодове“, „желе-мармалад“, „подсладено пюре от кестени“, „мармалад от плодове“ и „мармалад от плодове екстра качество“.
За производството на плодовите конфитюри, желета, мармалади, желе-мармалади и подсладено пюре от кестени, като суровини се използват само плодове, плодови пулпове, плодови пюрета, водни екстракти от плодове и захари, а като допълнителни съставки, само тези, посочени в приложение № 1 от наредбата.
За обработка на суровините се използват технологичните практики, посочени в приложение № 2 от наредбата.
При етикетирането на плодовите конфитюри, желета, мармалади, желе-мармалади и подсладено пюре от кестени се спазват изискванията на Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (OB, L 304 от 22.11.2011 г.) (Регламент (ЕС) № 1169/2011) и на Наредбата за предоставянето на информация на потребителите за храните, приета с Постановление № 97 на Министерския съвет от 2021 г. (обн., ДВ, бр. 25 от 2021 г.). На етикета се посочва количеството вложен плод, означено с думите „приготвен от ... g плод на 100 g“ за готовия продукт; когато се използват водни екстракти от плодове, масата на водата, използвана при приготвянето им, се изважда.
С Постановлението на Министерския съвет за приемане на Наредбата за изискванията към плодовите конфитюри, желета, мармалади, желе-мармалади и подсладено пюре от кестени ще бъде отменена съществуващата Наредба за изискванията към плодовите конфитюри, желета, мармалади, желе-мармалади и подсладено пюре от кестени от 2003 г. 
С Постановлението за приемане на Наредбата за изискванията към плодовите конфитюри, желета, мармалади, желе-мармалади и подсладено пюре от кестени се изменят и допълват следните наредби, които също са приети с Постановление на Министерския съвет, с цел привеждането им в съответствие с европейското законодателство, както и усъвършенстване на правната уредба в съответната област:
· Наредбата за изискванията към пчелния мед, предназначен за консумация от човека, приета с Постановление № 3 на Министерския съвет от 2023 г. (обн., ДВ, бр. 4 от 2023 г.);
· Наредбата за изискванията към соковете от плодове и някои сходни продукти, предназначени за консумация от човека, приета с Постановление № 217 на Министерския съвет от 2022 г. (обн., ДВ, бр. 62 от 2022 г.);
· Наредбата за изискванията към някои частично или напълно дехидратирани млека, предназначени за консумация от човека, приета с Постановление № 170 на Министерския съвет от 2021 г. (обн., ДВ, бр. 35 от 2021 г.);
· Наредбата за хранителните добавки, приета с Постановление № 434 на Министерския съвет от 2021 г. (обн., ДВ, бр. 106 от 2021 г.);
· Наредбата за специфичните изисквания към млечните продукти, приета с Постановление № 260 на Министерския съвет от 2021 г. (обн., ДВ, бр. 64 от 2021 г.);
· Наредбата за предоставянето на информация на потребителите за храните, приета с Постановление № 97 на Министерския съвет от 2021 г. (обн., ДВ, бр. 25 от 2021 г.);
· Наредбата за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – схема „Училищен плод" и схема „Училищно мляко", приета с Постановление № 251 на Министерския съвет от 2016 г. (обн., ДВ, бр. 77 от 2016 г.; изм. и доп., бр. 89 от 2016 г., бр. 36 от 2017 г.; изм., бр. 55 от 2017 г.; изм. и доп., бр. 43, 53 и 97 от 2018 г., бр. 18 от 2019 г.; изм., бр. 19 от 2019 г.; доп., бр. 39 от 2020 г.; 
изм. и доп., бр. 55 от 2020 г.; изм. с Решение № 8272 на Върховния административен съд на Република България – бр. 59 от 2021 г.; изм., бр. 9 от 2024 г.; изм. и доп., бр. 46 от 2024 г.).
С изменението на Наредбата за изискванията към пчелния мед, предназначен за консумация от човека, приета с Постановление № 3 на Министерския съвет от 2023 г. се допълват правилата относно етикетирането на меда. Наредбата предвижда върху етикета да се посочва страната на произход, където е бил добит медът. Когато медът произхожда от повече от една страна, страните на произход, където е бил добит медът, се посочват върху етикета в основното зрително поле в низходящ ред според техния дял от теглото на меда, заедно с процента, който представлява всяка от тези страни на произход. Допуска се отклонение от 5 % за всеки отделен дял в сместа, изчислен въз основа на документацията за проследимост на бизнес оператора. В случаите когато броят на страните на произход в сместа от мед е повече от четири и четирите най-големи представляват повече от 50 % от сместа, се допуска да се посочват с процент само тези четири най-големи дяла, а останалите страни на произход се изписват в низходящ ред без посочване на процент. В случай на опаковки, съдържащи нетно количество мед по-малко от 30 грама, наименованията на страните на произход могат да бъдат заменени с двубуквен код в съответствие с последната версия на двубуквения код по международния стандарт ISO 3166-1, която е в сила.
С изменението на Наредбата за изискванията към соковете от плодове и някои сходни продукти, предназначени за консумация от човека, приета с Постановление № 217 на Министерския съвет от 2022 г. се дефинира наименованието „сок от плодове с намалено съдържание на захар“, като се определя, че такъв сок може да бъде получен чрез смесване на сок от плодове с намалено съдържание на захар със сок от плодове, плодово пюре или и двете.
Наименованието „сок от плодове от концентрат с намалено съдържание на захар“ се използва за:
1. продукт, получен от сок от плодове от концентрат, определен в чл. 3, при който най-малко 30 % от количеството на естествените захари е било отстранено посредством определен процес, при който се запазват всички други съществени физични, химични, органолептични и хранителни характеристики на сок със средно добро качество, произведен от същия плод;
2. продукт, получен чрез разреждане на концентриран сок от плодове с намалено съдържание на захар, с питейна вода, която отговаря на изискванията на Наредба № 9 от 2001 г. за качеството на водата, предназначена за питейно-битови цели.
Сокът от плодове от концентрат с намалено съдържание на захар може да бъде получен чрез смесване на сок от плодове от концентрат с намалено съдържание на захар с един или повече от следните продукти: сок от плодове, сок от плодове от концентрат, сок от плодове с намалено съдържание на захар, концентрирано плодово пюре и плодово пюре.
С изменението на Наредбата за изискванията към соковете от плодове и някои сходни продукти, предназначени за консумация от човека от 2022 г. се дефинира и наименованието „концентриран сок от плодове с намалено съдържание на захар“, като то се използва за:
1. продукт, получен от концентриран сок от плодове, при който най-малко 30% от количеството на естествените захари е било отстранено посредством процес, отговарящ на определени изисквания, при който се запазват всички други съществени физични, химични, органолептични и хранителни характеристики на сок със средно добро качество;
2. продукт, получен от сок от плодове с намалено съдържание на захар, чрез отстраняване с физически методи на определена част от водното му съдържание. Когато продуктът е предназначен за директна консумация, трябва да е отстранено най-малко 50% от водното съдържание на сока от плодове с намалено съдържание на захар.
При производството на сокове от плодове с намалено съдържание на захар и сокове от плодове от концентрат с намалено съдържание на захар се разрешава добавянето на вода до степен, която е строго необходима за възстановяване загубата на вода, поради процеса на намаляване на захарта.
С изменението се предвижда към изброените в чл. 16 технологични практики за производството на сокове от плодове и нектари от плодове, да се добавят и процеси за намаляване на количеството естествени захари (филтриране върху мембрана и ферментация, предизвикана от дрожди) до степен, в която се запазват всички други съществени физични, химични, органолептични и хранителни характеристики на сок със средно добро качество, произведен от същите плодове – само за сокове от плодове с намалено съдържание на захар, сокове от плодове от концентрат с намалено съдържание на захар и концентрирани сокове от плодове с намалено съдържание на захар.
С изменението се допълват и изисквания към етикетирането на соковете от плодове и нектарите от плодове, като се посочват:
1. наименованията, изброени в т. I. на приложение № 3, които могат да се използват само на езика и при условията, определени в приложението; и
2. наименованията, изброени в т. II. на приложение № 3, които могат да се използват на един или повече от официалните езици на Европейския съюз и при условията, определени в приложението.
При етикетирането на соковете от плодове може да се постави обозначението „соковете от плодове съдържат само естествени захари“. Тази информация се разполага в същото зрително поле, в което е поставено наименованието на съответния продукт.
При етикетирането на смеси от сокове от плодове от концентрат или сокове от плодове от концентрат с намалено съдържание на захар със сокове от плодове и сокове от плодове с намалено съдържание на захар, както и за нектари от плодове, изцяло или частично получени от един или повече концентрати, на етикета се поставя обозначението „от концентрат/и“ или „частично от концентрат/и“, в зависимост от случая.
При етикетирането на нектар от плодове с претенция „без добавени захари“, на етикета се поставя и обозначението „съдържа естествени захари“.
В Наредбата за изискванията към някои частично или напълно дехидратирани млека, предназначени за консумация от човека, приета с Постановление № 170 на Министерския съвет от 2021 г. са посочени разрешените обработки за частично или напълно дехидратирани консервирани млека. С предложеното изменение се разрешава обработката на такива видове млека за намаляване на количеството на лактозата в млечните продукти. Измененията в състава на млякото в резултат на обработката задължително се указват върху опаковката на продукта с незаличими букви, така че да могат да бъдат лесно видени и прочетени. Предоставянето на тази информация не засяга задължението за посочване на хранителната стойност върху етикета, съгласно Регламент (ЕС) № 1169/2011.
Разпоредбата на член 14 се актуализира с действащото европейско законодателство за витамини и минерали, ензими и добавки в храните.
С изменението на Наредбата за хранителните добавки, приета с Постановление № 434 на Министерския съвет от 2021 г., се създават условия за прилагане на Регламент (ЕС) 2024/248 на Комисията от 16 януари 2024 година за изменение на приложение II към Директива 2002/46/ЕО на Европейския парламент и на Съвета по отношение на веществото железен хидроксид адипат тартарат, използвано при производството на хранителни добавки (OВ L, 2024/248, 17.1.2024 г.), както и на Регламент (ЕС) 2024/1821 на Комисията от 25 юни 2024 година за изменение на приложение II към Регламент (ЕО) № 1925/2006 на Европейския парламент и на Съвета и на приложение II към Директива 2002/46/ЕО на Европейския парламент и на Съвета по отношение на железен комплекс с казеин от мляко, влаган в храни и използван при производството на хранителни добавки (OВ L, 2024/1821, 27.06.2024).
В Наредбата за специфичните изисквания към млечните продукти се изменя разпоредбата на чл. 7, ал. 3 по отношение на наименованието "саламурено сирене с повишено водно съдържание", като се прецизира, че този вид сирена трябва да имат съдържание на вода не повече от 65 на сто.
Член 21 от наредбата се прецизира като се посочват температурата и времетраенето на пастьоризацията, които следва да премине прясното мляко, за да носи наименованието „прясно мляко“.
В Наредбата за предоставянето на информация на потребителите за храните се прецизират изискванията по отношение на предоставяне на информация за потребителите в случай на непредварително опаковани храни по смисъла на чл. 44, параграф 1 от Регламент (ЕС) № 1169/2011. Предвижда се информацията по чл. 6, т. 3 от наредбата да се предоставя чрез посочване в менюто за предлаганите ястия - за храни, които се консумират в заведения за обществено хранене.
В Наредбата за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – схема „Училищен плод" и схема „Училищно мляко", приета с Постановление № 251 на Министерския съвет от 2016 г., се прави техническа промяна за привеждане в съответствие с европейското законодателство, предвид отмяната от 1 януари 2025 г. на Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци.
С Постановлението за приемане на Наредбата за изискванията към плодовите конфитюри, желета, мармалади, желе-мармалади и подсладено пюре от кестени се изменят и отделни разпоредби на следните наредби, с цел съобразяването им с новопубликувано европейско и национално законодателство:  
· Наредбата за изискванията към екстрактите от кафе и цикория, приета с Постановление № 302 на Министерския съвет от 2021 г. (обн., ДВ, бр. 79 от 2021 г.);
· Наредбата за изискванията към някои захари, предназначени за консумация от човека, приета с Постановление № 18 на Министерския съвет от 2023 г. (обн., ДВ, бр. 14 от 2023 г.);
· Наредбата за специфичните изисквания към казеините и казеинатите, предназначени за консумация от човека, приета с Постановление № 248 на Министерския съвет от 2021 г. (обн., ДВ, бр. 63 от 2021 г.);
· Наредбата за изискванията към бързо замразените храни, приета с Постановление № 111 на Министерския съвет от 2021 г. (обн., ДВ, бр. 26 от 2021 г.);
· Наредбата за изискванията към какаото и шоколадовите продукти, приета с Постановление № 367 на Министерския съвет от 2021 г. (обн., ДВ, бр. 91 от 2021 г.).

Цели
С проекта се цели определяне на ясни изисквания и критерии към наименованията, състава, характеристиките, етикетирането и производството на плодовите конфитюри, желета, мармалади, желе-мармалади и подсладено пюре от кестени, предназначени за консумация от човека. Проектът на наредба не се прилага за изброените продукти, предназначени за влагане при производството на фини печива, сладкарски изделия, бисквити и други.
Проектът на наредбата следва структурата и съдържанието на съществуващата Наредба за изискванията към плодовите конфитюри, желета, мармалади, желе-мармалади и подсладено пюре от кестени, като в него са отразени новите изисквания към тези храни, приети в Директивата за закуските. Разпоредбите в проекта на наредба са прецизирани и са съобразени с настъпилите промени в законодателството на Европейския съюз, както и в националното законодателство, и по-специално Закона за храните и Закона за управление на агрохранителната верига.
Предвижда се постановлението да влезе в сила в 14-дневен срок от деня на обнародването му в „Държавен вестник“, тъй като е необходим срок за запознаване и адаптиране на бизнес операторите и контролния орган към изискванията на наредбата, с изключение на:
1. параграфи 2, 3 и 4, които влизат в сила от 14 юни 2026 г.;
2. параграф 6, т. 2 и 3 и § 7, които влизат в сила три месеца след обнародването му;
3. параграф 5 и § 8 – 13, които влизат в сила от деня на обнародването му в „Държавен вестник“.

Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
Не са необходими допълнителни разходи/трансфери и други плащания по бюджета на Министерството на земеделието и храните. 
Проектът на акт не води до изменения в целевите стойности на показателите за изпълнение, в това число ключовите индикатори. 

Очаквани резултати от прилагането на акта
Гарантиране на висока степен на защита на здравето и правата на потребителите на територията на Република България, чрез осигуряване на подходяща информираност за групата храни, регламентирани в проекта.
Улесняване свободното движение на плодовите конфитюри, желета, мармалади, желе-мармалади и подсладено пюре от кестени и осигуряване на лесен достъп до висококачествени продукти. Принципът на свободното движение на стоки е ключов елемент при създаването на отворен вътрешен пазар. Единният европейски пазар помага на предприятията в ЕС, като цяло, да изградят стабилна платформа в открита, разнообразна и конкурентна среда.
Ограничаване на възможностите за системни нарушения и повишаване на ефективността на официалния контрол на тези продукти.

Анализ за съответствие с правото на Европейския съюз
С проекта на наредба се въвеждат изискванията на:
1. Директива 2001/113/ЕО на Съвета от 20 декември 2001 година относно плодови конфитюри, желета и мармалади и подсладено пюре от кестени, предназначени за консумация от човека (ОВ, специално българско издание: глава 13, том 033);
2. Директива (ЕС) 2024/1438 на Европейския парламент и на Съвета от 14 май 2024 година за изменение на Директива 2001/110/ЕО на Съвета относно меда, Директива 2001/112/ЕО на Съвета относно соковете от плодове и някои сходни продукти, предназначени за консумация от човека, Директива 2001/113/ЕО на Съвета относно плодови конфитюри, желета и мармалади и подсладено пюре от кестени, предназначени за консумация от човека, и Директива 2001/114/ЕО на Съвета относно определени частично или напълно дехидратирани консервирани млека, предназначени за консумация от човека (ОВ, L 2024/1438 от 24.05.2024 г.).
В тази връзка са приложени таблици на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектите на постановление, наредба и доклад (мотиви), както и частичната предварителна оценка на въздействието и становището на дирекция „Модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В съответствие с чл. 26, ал. 5 от Закона за нормативните актове, справката за постъпилите предложения и становища от проведената обществена консултация, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът на Постановление на Министерския съвет за приемане на Наредба за изискванията към плодовите конфитюри, желета, мармалади, желе-мармалади и подсладено пюре от кестени е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Приложена е справка за отразяване на постъпилите становища.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 5 от Закона за храните и чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на постановление.

	Приложение: 
	1. Проект на Постановление на Министерския съвет;
2. Проект на Наредба за изискванията към плодовите конфитюри, желета, мармалади, желе-мармалади и подсладено пюре от кестени;
3. Частична предварителна оценка на въздействието;
4. Становище на дирекция „Модернизация на администрацията” в Министерския съвет;
5. Финансова обосновка;
6. Таблици на съответствието с правото на Европейския съюз – 2 бр.;
7. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
8. Постъпили становища по реда на чл. 32 – 34 от Устройствения правилник на Министерския съвет и на неговата администрация;
9. Становища на Работна група 1 „Свободно движение на стоки” – 2 бр.;
10. Становище на Работна група 7 „Земеделие”;
11. Справка за отразяване на постъпилите предложения и становища от обществена консултация, заедно с обосновка за неприетите предложения;
12. Постъпили предложения и становища от обществената консултация;
13. Проект на съобщение за средствата за масово осведомяване.

